Komisija 2017. gadā izvērtēja .eu tiesisko regulējumu Normatīvās atbilstības un izpildes programmas (REFIT) pārskatīšanas procedūras ietvaros un pēc tam veica tās pārskatīšanu. Pēc sabiedriskās apspriešanas un ietekmes novērtēšanas, kā arī pēc pozitīvu atsauksmju saņemšanas no Regulējuma kontroles padomes Komisija izvirzīja tiesību akta priekšlikumu spēkā esošās(-o) .eu regulas(-u) aizstāšanai. Šis priekšlikums galu galā tika pieņemts kā Eiropas Parlamenta un Padomes Regula (ES) 2019/517 par .eu augstākā līmeņa domēna nosaukuma plašāku ieviešanu un darbību un ar ko groza un atceļ Regulu (EK) Nr. 733/2002 un atceļ Komisijas Regulu (EK) Nr. 874/2004 (“pārskatītā .eu regula”).

Ar pārskatīto .eu regulu tiek nodrošināta tiesiskā elastība, lai domēns .eu varētu pielāgoties tirgus izmaiņām, modernizēta tā pārvaldības struktūra un paplašināti atbilstības kritēriji domēna .eu nosaukumiem, lai ļautu ES pilsoņiem reģistrēt domēna nosaukumu neatkarīgi no savas dzīvesvietas. Pārskatītā .eu regula stājās spēkā 2019. gada 18. aprīlī. To piemēros no 2022. gada 13. oktobra; šajā datumā tiks atceltas Regulas (EK) Nr. 733/2002 un (EK) Nr. 874/2004; izņēmums ir noteikumi, ar ko paplašina atbilstības kritērijus, tos piemēro no 2019. gada 19. oktobra.

4..eu reģistrs

Pēc iepirkuma procedūras tika izraudzīta bezpeļņas organizācija Eiropas Interneta domēnu reģistrs (EURid), un tai 2004. gadā tika piešķirtas pakalpojumu koncesijas līguma slēgšanas tiesības, lai tā kļūtu par .eu reģistra operatoru, kas ir atbildīgs par domēna .eu un citās rakstzīmēs izveidotu variantu organizāciju, administrēšanu un pārvaldību. Pēc jaunas iepirkuma procedūras 2014. gadā EURid tika piešķirtas otra līguma slēgšanas tiesības. Šis līgums tika pagarināts no 2019. gada 1. aprīļa līdz 2022. gada 12. oktobrim.

EURid ir bezpeļņas asociācija, kas izveidota saskaņā ar Beļģijas tiesību aktiem, un tās galvenais birojs atrodas Briselē. Kā reģionālie biroji darbojas trīs uzņēmumi, kas pieder EURid; tie atrodas Itālijā, Čehijā un Zviedrijā. EURid misija ir ilgtspējīgā veidā ar izcilu darbību radīt galalietotājam uzticamu .eu telpu, vienlaikus nodrošinot izcilu pakalpojuma kvalitāti akreditētajām reģistratūrām.

EURid asociācijā ietilpst divi dibinātāji, proti, DNS Belgium (.be reģistrs) un Istituto di Informatica e Telematica (.it reģistrs), deviņi citi locekļi un Stratēģiskā valde, kuru veido 13 pārstāvji. Organizāciju vada ģenerāldirektors un vadības grupa astoņu personu sastāvā. Aptvertā laikposma beigās EURid bija 56 pilna laika darba ņēmēji, kas strādāja septiņos departamentos un atradās tās četros reģionālajos birojos. Lielākā daļa darbinieku strādā ārējo attiecību grupā un tehniskajā departamentā.

4.1.Finansiālā un līgumiskā atbilstība

Kā ārēja organizācija EURid pārvalda domēnu .eu autonomi. Tomēr Komisija stingri kontrolē EURid finanšu stāvokli un līgumisko atbilstību saskaņā ar .eu tiesiskā regulējuma noteikumiem un pakalpojumu koncesijas līgumu. Komisija pilda savu uzraudzības funkciju, pārskatot ikgadējos revidētos pārskatus, pusgada un gada finanšu pārskatus, budžeta priekšlikumus, kā arī stratēģiju un darbības plānus, kas attiecas uz .eu reģistru. Finanšu jautājumus apspriež sanāksmēs, kas notiek divas reizes gadā, un ad hoc sanāksmēs.

Šajā ziņojumā aptvertajā laikposmā EURid finanšu stāvoklis bija līdzīgs stāvoklim iepriekšējos divos gados, proti, ieņēmumi aptuveni 13 miljoni EUR un izmaksas aptuveni 11 miljoni EUR gadā. Pēc pārskatu un rezervju apstiprināšanas Eiropas Savienībai novirzītais pārpalikums saskaņā ar pakalpojumu koncesijas līgumu bija 2 863 036 EUR un 1 347 883 EUR par attiecīgi 2017. un 2018. finanšu gadu.

2018. gada beigās EURid uzturēja finanšu rezerves amortizācijai (0,5 miljoni EUR), ieguldījumiem (0,6 miljoni EUR), sociālajām saistībām (2,4 miljoni EUR), juridiskajām saistībām (1,2 miljoni EUR) un apgrozāmajam kapitālam (0,2 miljoni EUR), kā arī pievienoja jaunu rezervi attiecībā uz līgumu beigām (0,9 miljoni EUR).

Komisija 2018. gadā veica revīziju par dažādiem .eu reģistra pārvaldības administratīvajiem un finanšu aspektiem. Revīzijas rezultātā tika sniegti vairāki ieteikumi, kas tiek īstenoti 2019. gadā saskaņā ar rīcības plānu, par kuru vienojusies Komisija un EURid. Konkrētāk, tie aptver EURid iepirkuma politikas pārskatīšanu, EURid interešu konfliktu politikas pārskatīšanu, rezervju veidošanas noteikumu un pieejas precizēšanu, konsekventas pieejas izstrādi attiecībā uz ārējo konsultantu nolīgšanu, reģionālo biroju lietderības un efektivitātes pārskatīšanu, tirgvedības un izpratnes veidošanas pasākumu izvērtēšanu un ikgadējas revīzijas organizēšanu par līgumisko atbilstību.

5.Domēns .eu

5.1.Vispārīgās tendences

Ar 3,7 miljoniem reģistrētu domēna .eu nosaukumu 2019. gada pirmā ceturkšņa beigās domēns .eu ir vienpadsmitais lielākais TLD un septītais lielākais ccTLD pasaulē. Reģistrāciju apjoms veido aptuveni 1 % no pasaules domēnu nosaukumu tirgus, aptverot vairāk nekā 350 miljonus domēnu nosaukumu, kas sadalīti starp 1486 TLD.

Lai gan 2017. gada beigās bija vērojams gada pieaugums 1,5 % apmērā, 2018. gadā tika piedzīvots samazinājums 3,4 % apmērā. Minēto samazinājumu rada divi netipiski (salīdzinājumā ar citiem ccTLD) notikumi — Apvienotās Karalistes paredzētā izstāšanās no Eiropas Savienības (skaidrota sadaļā “Apvienotās Karalistes paredzētās izstāšanās no ES ietekme”) un aptuveni 58 000 domēna nosaukumu apturēšana 2018. gadā saistībā ar stingrākām atbilstības pārbaudēm.

Kopumā domēna .eu darbība saskan ar citu ccTLD darbību, kuru kopā apdraud domēnu nosaukumu tirgus zemie izaugsmes rādītāji šajā ziņojumā aptvertajā divu gadu laikposmā. Šie zemie izaugsmes rādītāji vērojami vairāku iemeslu dēļ. Saglabājas iepriekšējā ziņojumā minētās tendences, piemēram, svarīgu valstu tirgu stabilitāte un lielāka konkurence saistībā ar jauno gTLD (vispārējo TLD) ienākšanu tirgū. Šajā ziņojumā aptvertajā laikposmā tirgus daļu ieguva arī aizstājēji, piemēram, sociālo plašsaziņas līdzekļu konti privātpersonām un uzņēmumiem un lietojumprogrammas (lietotnes) mobilajam tirgum, jo īpaši jaunietekmes tirgos,.

Sadalījumā pa reģistrācijas valstīm galvenie domēna .eu tirgi 2019. gada pirmā ceturkšņa beigās bija Vācija, Nīderlande, Francija, Polija un Itālija. Šajā ziņojumā aptvertajā laikposmā Apvienotā Karaliste no ceturtās vietas noslīdēja uz sesto, bet Portugāles .eu reģistrāciju daļa gandrīz divkāršojās, apliecinot, ka domēna nosaukumu skaita pieaugums joprojām var būt mērāms divciparu skaitļos.

5.2.Domēna .eu zīmols

Pēdējos gados domēnu nosaukumu tirdzniecības vieta un jo īpaši stabilie TLD ir saskārušies ar būtisku konkurences pieaugumu, kas saistīts ar tādu jaunu gTLD ieviešanu kā .hotel vai .shop. Konkurence ir kļuvusi spēcīga, un daudzi jauni reģistri piedāvā ļoti zemas cenas, īstenojot agresīvu tirgvedības stratēģiju attiecībā uz reģistratūrām un tālākpārdevējiem.

EURid reaģēja, galveno uzmanību veltot kvalitātei un drošībai, nevis cenai, kā arī turpināja veicināt .eu kā uzticamu zīmolu ar Eiropas mēroga tvērumu. Šī stratēģija izrādījās veiksmīga: domēna .eu nosaukumu atjaunošanas rādītājs (parasti liecina par klientu uzticību un lojalitāti) bija augsts un šajā ziņojumā aptvertajā laikposmā pieauga no 78,6 % līdz 80 %.